Helsinki 27.8.2009

SISÄASIAINMINISTERIÖ
Maahanmuutto-osasto
PL 26
00023 Valtioneuvosto

Asia	Lausunto hallituksen esitykseen eduskunnalle laiksi ulkomaalaislain muuttamisesta (SM048:00/2009)

Arvoisa vastaanottaja

Terveyden edistämisen keskus ry (Tekry) kiittää saamastaan lausuntopyynnöstä koskien esitettyä ulkomaalaislain muutosta. Muutosesityksen sisältämiä tavoitteita väärinkäytösten ehkäisemisen tehostamisesta voidaan pitää Tekryn näkökulmasta pääosin kannatettavana.

Tekry korostaa sitä, että toimiva lainsäädäntö on turvapaikanhakukysymyksissä kaikkien osapuolten kannalta paras vaihtoehto. Oikeudenmukainen ja tehokas turvapaikkaprosessi lisää turvapaikanhakijoiden mahdollisuuksia terveyden, toimintakyvyn ja elämänlaadun ylläpitoon.

Esityksen sisältämän perheen yhdistämistä koskevan lainsäädännön osalta haluamme periaatteellisella tasolla korostaa lapsen edun toteutumista parhaalla mahdollisella tavalla erityisesti tilanteissa, joissa lapsi ei omalla toiminnallaan ole ollut myötävaikuttamassa mahdolliseen väärinkäytökseen. Tekry pitää myös tärkeänä turvapaikanhakijan oikeutta tehdä työtä, sillä työ on yksi terveyden ja hyvinvoinnin kulmakivi sekä yhteiskunnan että yksilön kannalta.

Ehdotuksen sisältyy kaksi kohtaa, joihin Tekry pyytää kiinnittämään huomiota erikseen: 

1)	Mahdollisuus oikeuslääketieteelliseen iän selvittämiseen olisi perustuslain yhdenvertaisuusperiaatteen kannalta yksinkertaisinta tehdä mahdolliseksi kaikille niille turvapaikanhakijoille, joiden ilmoittaman iän oikeellisuudesta on epäselvyyttä. Myös lakiesityksen perusteluissa mainitaan, että tieto mahdollisimman monen turvapaikanhakijan henkilöllisyydestä on yhteiskunnan kannalta hyvä. Tällöin myös tapaukset, joissa hakija on ilmoittanut iäkseen yli 18 vuotta, mutta onkin tutkimuksen mukaan tätä nuorempi, voidaan ohjata asianmukaisen järjestelmän piiriin. 

2)	Lääketieteellisestä iän selvittämisestä kieltäytyminen estää lakiesityksen 81 § perusteella ansiotyön tekemisen ilman oleskelulupaa maassa oleskelevalta turvapaikanhakijalta. Vaikka iän selvittämisestä kieltäytyminen ei lakiesityksen mukaan ole syy turvapaikkahakemuksen hylkäämiseen, voi se johtaa ansiotyöoikeuden epäämiseen yhdistettynä käytännössä hyvin ongelmalliseen tilanteeseen turvapaikanhakijan kannalta. Pystyäkseen tekemään ansiotyötä turvapaikanhakijan on nykyisen muotoilun perusteella käytännössä hyväksyttävä lääketieteellinen iän selvittäminen. Iän selvittämisestä kieltäytymisen ei tulisi Tekryn näkemyksen mukaan johtaa muihin kuin lain 6 § esitettyihin seurauksiin.  

Annamme mielellämme lisätietoja. Lausunnon osalta näitä voi tiedustella allekirjoittaneen lisäksi suunnittelija Heikki Parviaiselta (puh. 045 657 6769 tai heikki.parviainen@tekry.fi).

Kunnioittavasti

Terveyden edistämisen keskus ry

Janne Juvakka
toiminnanjohtaja
puh. 040 591 7098 
janne.juvakka@tekry.fi